| Astana*Астана* |
| --- |
|              |
| *Miesto centras* |
|  |
| 

AstanaAstana

51°10′00″ š. pl. 71°26′00″ r. ilg.﻿ / ﻿51.16667°š. pl. 71.43333°r. ilg.﻿ / 51.16667; 71.43333﻿ (Astana)Koordinatės: 51°10′00″ š. pl. 71°26′00″ r. ilg.﻿ / ﻿51.16667°š. pl. 71.43333°r. ilg.﻿ / 51.16667; 71.43333﻿ (Astana) |
|  |
| Laiko juosta: (UTC+6) |
|  |
| **Valstybė** | Kazachstano vėliava Kazachstanas |
| **Regionas** | Astanos sritis |
|  |
| **Įkūrimo data** | 1830 m. |
| **Meras** | Altajus Kolginovas |
|  |
| **Gyventojų** (2020) | 1 136 008  |
| **Plotas** | 841 km² |
| **Tankumas** (2020) | 1 351 žm./km² |
|  |
| **Tinklalapis** |  |
|  **Vikiteka** | Astana |
|  |
| **Kirčiavimas** | Astanà |

**Astana** (kaz. *Астана*,, 2019–2022 m. ***Nur Sultanas***, *Нұр-Сұлтан*, 1992–1998 m. ***Akmola***, *Ақмола*, 1961–1992 m. ***Celinogradas***, *Целиноград*) – Kazachstano sostinė. Tai antrasis pagal dydį Kazachstano miestas po Almatos. Sostinė įsikūrusi šalies šiaurėje, abipus Išimo upės. Administraciškai miestas suskirstytas į keturis rajonus.

Astanoje yra įsikūrusi Eurazijos Ekonominės Sąjungos būstinė, veikia tarptautinis oro uostas.

Geografija ir gamta
-------------------

Miesto plotas – 797,33 km² (po to, kai 2017 m. vasario 7 d. prie miesto buvo prijungta 87,19 km² Akmolos srities teritorija be gyvenviečių).

Miestas išsidėstęs stepinėje lygumoje, ant Išimo upės krantų. Upės miestas dalinamas į dvi dalis – kairįjį ir dešinįjį krantą. Be Išimo mieste teka jo nedideli intakai Sarybulakas ir Akbulakas. 25-30 km aplink miestą yra daugybė gėlųjų ir sūriųjų ežerų.

Miesto klimatas ryškiai kontinentinis. Vasara karšta ir sausa, žiema ilga ir šalta. Vidutinė metinė temperatūra yra 3,1 °C. Per metus iškrenta 300 mm kritulių. Vidutinė vasaros temperatūra yra apie 20 °C, o žiemos −15 °C, tačiau neretai vasarą temperatūra gali pakilti virš 40 °C, o žiemą spustelėti iki −50 °C šaltis, nes žiemą miestą gali pasiekti Sibiro šalčiai, o vasarą – karštos Vidurinės Azijos oro masės. Dėl nelabai palankių žmonėms klimato sąlygų viduryje neretai sausos ir vėjuotos stepės mieste vykdomas didelio masto projektas apsodinti miestą žaliąja juosta – medžiais ir kitais sodiniais.

Miesto dalys
------------

Astana yra supama Akmolinsko srities ir ribojasi su trimis šios srities rajonais (Celinogrado, Šortando ir Aršalo). Dėl miesto teritorijos plėtimo Akmolos srities Celinogrado rajonas miesto buvo padalintas į du fragmentus.

2018 m. kovo 16 d. iš dalies Almatos ir Saryarko rajonų buvo sukurtas ketvirtasis Baikonūro rajonas.

Istorija
--------

Miestas įkurtas 1824 m. kaip tvirtovė ***Akmolinskas***. 1832 m. gavo miesto teises. Tapo kazachų stepių prekybiniu centru ir karavanų, einančių iš Taškento ir Bucharos į europinę Rusijos imperijos dalį, susirinkimų vieta. Nuo 1868 m. apskrities centras. 1918 m. sausio mėn. įsigalėjo tarybų valdžia. 1918 m. birželio – 1919 m. lapkričio mėn. valdė baltagvardiečiai. Nuo 1920 m. priklauso Kazachijai. 1929 m. geležinkeliu sujungta su Petropavlovsku, 1931 m. su Karaganda. 1935–1958 m. apie 10 km nuo miesto veikė Akmolinsko lageris, kurį pastatė represuotų Raudonosios armijos kariškių žmonos.

Nuo 1954 m. Akmolinskas – pagrindinis plėšinių įsavinimo centras. 1960 m. miestas pervadintas ***Celinogradu*** („plėšinių miestas" – sąsaja su N. Chruščiovo politine programa auginti grūdines kultūras Šiaurės Kazachijos stepėse). Nuo 1965 m. – srities centras. Kazachijai tapus nepriklausoma, miestui sugrąžintas senasis pavadinimas, vėliau sugrąžinta kazachiška forma ***Akmola*** (pažodžiui: „Balti Kapai"). 1998 m. gruodį į šį miestą perkelta šalies sostinė ir suteiktas pavadinimas – ***Astana***, reiškiantis „sostinė". 2019 m. kovą Nursultanui Nazarbajevui pasitraukus iš prezidento posto, naujasis prezidentas Kasymas Tokajevas pateikė siūlymą Nazarbajevo garbei pervadinti miestą į **Nur Sultaną**. Siūlymą svarstė ir jam pritarė šalies parlamentas, tokiu sprendimu nuo 2019 m. kovo 20 d. oficialiai pervadindamas Astaną į Nur Sultaną. 2022 m. rugsėjo 13 d. miestui sugrąžintas Astanos pavadinimas.

Ekonomika
---------

Svarbus geležinkelio mazgas, yra tarptautinis oro uostas. Nuo 1997 m. veikia laisvoji ekonominė zona, išvystyta žemės ūkio mašinų, siurblių gamyba, juodoji metalurgija, statybinių medžiagų (keramzitbetonio dirbinių, termoizoliacinių plokščių, keramikos), baldų, stiklo, lengvoji, maisto, poligrafijos pramonė.

Gyventojai
----------

Pagal 2009 m. gyventojų surašymą tik 36 proc. miesto gyventojų yra gimę Astanoje. Didžiąją dalį gyventojų sudaro migrantai iš kitų Kazachstano regionų, 19,4 % jų sudarė Akmolos srities gyventojai, 7,4 % Pietų Kazachstano, po 6,3 % Karagandos ir Kostanajaus sričių gyventojai.

### Lietuviai

1947–1950 m. Akmolinsko moterų koncentracijos stovykloje kalėjo apie 40 lietuvių moterų, jos dirbo siuvinėjimo fabrike, žemės ūkio darbus.

Kultūra, švietimas
------------------

Astanoje veikia Eurazijos, agrarinis universitetai, medicinos, muzikos akademijos, 5 privačios aukštosios mokyklos. Yra Kazachų muzikinis dramos, operos ir baleto, rusų dramos teatrai, filharmonija, S. Seifulino literatūrinis, istorijos ir kraštotyros, šiuolaikinio meno, nacionalinis muziejai.

Architektūra
------------

Iki XX a. vidurio miestas buvo stačiakampio plano, vyravo mediniai ir moliniai pastatai. Nuo 1954 m. pradėta statyti daugiabučius gyvenamuosius namus. 1998 m. parengtas Astanos bendrasis planas (japonų architektas K. Kurokava). Statomi daugiabučiai gyvenamieji namai, valstybės valdymo, mokslo, mokymo ir kultūros įstaigos, bankai, biurai, viešbučiai, sporto ir poilsio kompleksai. Astanoje dirbtinės stepės apsuptas stovi 62 m aukščio pastatas – Taikos ir sutarimo rūmai (arba Taikos piramidė), N. Nazarbajevo inicijuotas religijų dialogo centras (architektas – Normanas Fosteris).

Sportas
-------

### Futbolas

* Lokomotiv Astana FK
* FK Namys Astana
* FK Naša Kompaniâ

Miestai partneriai
------------------

Miestai, su kuriais Astana yra užmezgusi partnerystės ryšius:

* Jordanija Amanas, Jordanija (2005)
* Turkija Ankara, Turkija (2001)
* Turkmėnija Ašgabatas, Turkmenistanas (2017)
* Tailandas Bankokas, Tailandas (2004)
* Kinijos LR Pekinas, Kinija (2006)
* Kirgizija Biškekas, Kyrgizstanas (2011)
* Sirija Damaskas, Sirija
* Lenkija Gdanskas, Lenkija (1996)
* Vietnamas Hanojus, Vietnamas (2009)
* Pakistanas Islamabadas, Pakistanas
* Rusija Kazanė, Rusija (2004)
* Ukraina Kijevas, Ukraina (1998)
* Rusija Maskva, Rusija
* Prancūzija Nica, Prancūzija (2013)
* Suomija Oulu, Suomija (2013)
* Malaizija Putradžaja, Malaizija
* Latvija Riga, Latvija (1998)
* Rusija Sankt Peterburgas, Rusija (1996)
* Pietų Korėja Seulas, Pietų Korėja (2004)
* Uzbekija Taškentas, Uzbekistanas
* Gruzija Tbilisis, Sakartvelas (1996)
* Rusija Ufa, Rusija (2010)
* Mongolija Ulan Batoras, Mongolija (2019)
* Turkija Ušakas, Turkija
* Lietuva Vilnius, Lietuva
* Lenkija Varšuva, Lenkija (2002)

Šaltiniai
---------

1. Об изменении численности населения города Астаны на 1 февраля 2019 года Archyvuota kopija 2019-03-27 iš Wayback Machine projekto.. Комитет по статистике Министерства национальной экономики Республики Казахстан.
2. ↑  Об изменении численности населения города Астаны на 1 февраля 2019 года Archyvuota kopija 2019-03-27 iš Wayback Machine projekto.. Комитет по статистике Министерства национальной экономики Республики Казахстан.
3. Об изменении численности населения города Астаны на 1 февраля 2019 года Archyvuota kopija 2019-03-27 iš Wayback Machine projekto.. Комитет по статистике Министерства национальной экономики Республики Казахстан.
4. ↑  Об изменении численности населения города Астаны на 1 февраля 2019 года Archyvuota kopija 2019-03-27 iš Wayback Machine projekto.. Комитет по статистике Министерства национальной экономики Республики Казахстан.
5. ↑  Sostinių pavadinimai Archyvuota kopija 2019-05-01 iš Wayback Machine projekto. VLKK
6. ↑  *Astana*. In: Britannica Concise Encyclopedia. 2006. P.120.
7. ↑  Закон Республики Казахстан от 21 июля 2007 года № 296-III «О статусе столицы Республики Казахстан.»
8. ↑  COMMONWEALTH OF INDEPENDENT STATES: HISTORY AND ECONOMIC DEVELOPMENT. In: Thomas M. Leonard (ed.). Encyclopedia of the Developing World. Vol.1. Routledge, P.379.
9. ↑  [ Об установлении границ районов города Астаны – столицы Республики Казахстан. Постановление Правительства Республики Казахстан от 16 марта 2018 года № 131.
10. ↑  *Kazakhstan*. In: Timothy L. Gall and Jeneen M. Hobby (eds.) WORLDMARK ENCYCLOPEDIA OF THE NATIONS, 12th edition. Vol.4. P.363
11. ↑  Nursultan: Kazakhstan renames capital Astana after ex-president, BBC News, 2019-03-20
12. ↑  Kumenov, Almaz (2022-09-13). „Kazakhstan: Capital reverts to Astana, ending brief stint as Nur-Sultan". *EurasiaNet* (anglų). Nuoroda tikrinta 2022-09-14.
13. ↑  Aldona Juodvalkytė. *Astana*. Visuotinė lietuvių enciklopedija, T. II (Arktis-Beketas). – Vilnius: Mokslo ir enciklopedijų leidybos institutas, 2002. 93 psl.
14. ↑  Mindaugas Pažemys. *Astana*. Visuotinė lietuvių enciklopedija, T. II (Arktis-Beketas). – Vilnius: Mokslo ir enciklopedijų leidybos institutas, 2002. 93 psl.
15. ↑  „Международный авторитет Астаны повышают города-побратимы". *inform.kz* (rusų). KazInform. 6 July 2016. Nuoroda tikrinta 30 November 2020.
16. ↑  „State visit of President of Turkmenistan to the Republic of Kazakhstan". *mfa.gov.tm*. Ministry of Foreign Affairs of Turkmenistan. 18 April 2017. Nuoroda tikrinta 30 November 2020.
17. ↑  „"Улаанбаатар олон улсын өдөрлөг-2019" арга хэмжээ эхэллээ". *ulaanbaatar.mn* (mongolų). Ulaanbaatar. 21 October 2019. Suarchyvuotas originalas 2020-11-11. Nuoroda tikrinta 11 November 2020.


|  |  |
| --- | --- |
|  **Kazachstano sritys** |  |
| Akmolos sritis | Aktobės sritis | Almata | Almatos sritis | Astana | Atyrau sritis | Karagandos sritis | Kyzylordos sritis | Kustanajaus sritis | Mangystau sritis | Pavlodaro sritis | Pietų Kazachstano sritis | Rytų Kazachstano sritis | Šiaurės Kazachstano sritis | Vakarų Kazachstano sritis | Žambylo sritis |